Wallis, Scarlets sonder Davies en Patchell | Netwerk24
Wallis, Scarlets sonder Davies en Patchell
Jonathan Davies. Foto: Getty Images
Rhys Patchell.Foto: Getty Images
Twee van die Scarlets se Walliese spelers, die senter Jonathan Davies en die losskakel Rhys Patchell, sal die Sesnasies-reeks weens beserings misloop.
Hulle het dié beserings gedurende vanjaar se Wêreldbeker (WB)-toernooi in Japan opgedoen.
Davies sal minstens ses maande uit aksie wees weens ’n kniebesering, terwyl ’n skouerbesering Patchell minstens vier maande uit die spel sal hou. Albei moet geopereer word, berig walesonline.co.uk.
“Rhys Patchell en Jonathan Davies moet albei operasies ondergaan vir beserings wat hulle in die onlangse WB-toernooi opgedoen het,” lei ’n gesamentlike verklaring deur die Walliese Rugbyunie en Scarlets.
“Patchell sal na verwagting tussen 12 en 16 weke ná sy operasie weer kan speel, terwyl ’n herstelproses van minstens ses maande op Davies wag ná sy knieoperasie.”
Davies (81 toetse) het sy linkerknie in die groepwedstryd teen Fidji beseer en Patchell (19 toetse) het sy skouer in die uitspeelwedstryd om die derde plek teen Nieu-Seeland beseer. – Sportredaksie
Meer oor: Jonathan Davies | Scarlets | Beseer | Wallis | Sesnasies